જિલ્લા પંચાયતોમાં નવા હોદ્દેદારોની પસંદગીનો મુદ્દો એટલા માટે મહત્ત્વનો છે કે એક વર્ષ પછી લોકસભાની ચૂંટણી આવી રહી છે ત્યારે ચૂંટણી પ્રચારની રણનીતિમાં સ્થાનિક જિલ્લા પંચાયતોના પ્રમુખોની ભૂમિકા મહત્ત્વની રહેતી હોય છે. લોકસભામાં જિલ્લાનો મોટો હિસ્સો આવતો હોય છે એટલે જિલ્લા પંચાયતમાં સારું શાસન હોય તો તેનો પ્રભાવ લોકસભાની ચૂંટણીમાં પડતો હોય છે. કેટલીક લોકસભાની સીટ એવી છે કે સ્થાનિક સમીકરણો બહુ મોટી અસર ઊભી કરતા હોય છે. આમ અઢી વર્ષ બાદ પ્રદેશ કોંગ્રેસના યુવા નેતૃત્વ પર જિલ્લા પંચાયતના હોદ્દેદારોની પસંદગી કરવાની જવાબદારી આવી છે. વિધાનસભાની ચૂંટણી પછી અને લોકસભાની ચૂંટણી પહેલાં પાર્ટી માટે આ એક મહત્ત્વની કવાયત છે. હાલ જિલ્લા પંચાયતોમાં આ એક જ મુદ્દાઓની ચર્ચાઓ સંભળાઈ રહી છે. કારોબારી સહિતની મહત્ત્વની સમિતિની આખરી બેઠકો યોજાઈ રહી છે. જે હાલની બોડીમાં નથી તેવા સિનિયર સભ્યો પ્રમુખ, ઉપપ્રમુખ અને કારોબારી ચૅરમેન બનવા માટે લોબિંગ કરી રહ્યા છે. દિલ્હી સુધી આ મુદ્દે ચર્ચાઓ થઈ રહી છે.